Seids staat jetzt, Brüderle! merkts af mi
Und machts koan Larifari;
A schöni B'schreibung mach enk i
Da drinn vom Seminari;
A B'schreibung, wie's ös g'wiß habt's non
In koana Zeitschrift g'lesen:
A B'schreibung, wie's nur i geb'n konn,
Der sell bin oft drin g'wesen.
Betracht ma z'erst 's Gebäud a mal,
Steht's net im Winkel hinten,
Koan zwanzig Schritt vom Amtshaus weg;
So schwarz als wie a Dinten.
San wirkli a oft Leuteln drin
Da unter deni Schwarzen!
Es möchts, wenn ma s' recht g'nau betracht,
Koan alti Sau anfarzen.
Z'erst saufen s', hur'n und spiel'n wie 's Pech,
Hob'n Tripper und Franzosen,
Na könna d'Lumpen nimmermehr,
Na wern s' Religiosen.
Wenn so a Sau auf d'Kanzel tritt,
Na zitterta und bebta;
Denn wos a Saumogn is, glabt's nit?
Der bleibt a Sau sein Lebta.